Ιατρός - κλόουν και ασθενής
Η **γελωτοθεραπεία** είναι μέθοδος εναλλακτικής ιατρικής που εντάσσεται στην ολιστική θεραπευτική  ως σειρά από ασκήσεις ή πρακτικές που υποκινούν ή εκπαιδεύουν το άτομο ώστε να κινητοποιεί το γέλιο. Ζητούμενο είναι η δραστηριοποίηση των αυτοθεραπευτικών δυνατοτήτων του οργανισμού. Η κινητοποίηση του γέλιου μπορεί να βασίζεται σε εσωτερικές (π.χ. αναμνήσεις) και εξωτερικές αφορμές.

Η θεραπευτικότητα του γέλιου δεν έχει ακόμη μελετηθεί επαρκώς, επιστημονικά.

Θεωρούμενα οφέλη
----------------

Το γέλιο έχει χρησιμοποιηθεί ως θεραπευτικό εργαλείο ανά τους αιώνες ως ένα φυσικό φάρμακο στη διάθεση όλων που παρέχει οφέλη στη σωματική, τη συναισθηματική και την κοινωνική ευεξία του ατόμου. Μερικά από τα οφέλη της θεραπείας γέλιου, βάσει ορισμένων μελετών, είναι ότι μπορεί να ανακουφίσει το άγχος και να χαλαρώσει ολόκληρο το σώμα, να ενισχύσει το ανοσοποιητικό σύστημα και να απελευθερώσει ενδορφίνες για την ανακούφιση του πόνου, και να βοηθήσει στην πρόληψη της καρδιακής νόσου, αυξάνοντας τη ροή του αίματος και τη βελτίωση της λειτουργίας των αιμοφόρων αγγείων. Άλλα αποδιδόμενα οφέλη είναι η βελτίωση της πρόσληψης οξυγόνου, η τόνωση των πνευμόνων, η καλύτερη πέψη, η εξισορρόπηση της αρτηριακής πίεσης, η βελτίωση νοητικών λειτουργιών και ο καλύτερος ύπνος. Επιπρόσθετα συναισθηματικά οφέλη είναι η ελάττωση του φόβου, η βελτίωση της συνολικής διάθεσης και η επιπρόσθετη χαρά στη ζωή κάποιου. Το γέλιο επίσης σχετίστηκε με τη μείωση των αλλεργικών αντιδράσεων σε προκαταρκτική μελέτη με πάσχοντες από αλλεργία στο άκαρι της σκόνης.

Η θεραπεία με γέλιο εκτιμάται πως έχει επίσης κοινωνικά οφέλη, όπως την ενίσχυση των σχέσεων, τη βελτίωση της ομαδικής εργασίας και τη μείωση των προσωπικών συγκρούσεων, κάνοντας τον εαυτό πιο ελκυστικό στους άλλους. Σε ένα πρόσωπο που προσπαθεί να αντιμετωπίσει ανίατη ασθένεια ή απλώς να διαχειριστεί τα επίπεδα του άγχους του, η θεραπεία γέλιου μπορεί να επιφέρει σημαντική βελτίωση στη ζωή του. Οι υποστηρικτές της γελωτοθεραπείας μιλούν για τη «μαγεία» του γέλιου, που δημιουργεί μια πραγματικότητα εντός των αισθήσεων που μπορεί να οδηγήσει τον άνθρωπο, μέσα από το χαμόγελο, το γέλιο ή το χιούμορ, να βιώνει την καθημερινότητα και με έναν εναλλακτικό διασκεδαστικό ή και ξεκαρδιστικό τρόπο.

Η γελωτοθεραπεία επίσης εκτιμάται πως έχει μερίδιο στην προληπτική ιατρική με τη διατήρηση του οργανισμού σε ευεξία.

Σύγχρονες προσεγγίσεις και εφαρμογή
-----------------------------------

Η χρήση του γέλιου για θεραπεία εφαρμόζεται κλινικά με διάφορους τρόπους:

### Παρακολούθηση αστείων βίντεο

Η παρακολούθηση αστείων βίντεο από παιδιά ασθενείς, που εφαρμόζεται σε κλινικές, φαίνεται να κάνει πιο ανεκτό τον πόνο και να μειώνει τα επίπεδα άγχους. Ειδικοί θεωρούν πως η παρακολούθηση τέτοιων βίντεο θα μπορούσε να γίνει στάνταρ συνιστώσα θεραπευτικών διαδικασιών. Εφαρμόζεται ήδη η παρακολούθηση καρτούν σε δωμάτια αναισθησίας.

### Γιατροί-κλόουν

Σε νοσοκομεία στο Ηνωμένο Βασίλειο χρησιμοποιούνται «κλόουν γιατροί» για να κάνουν τα παιδιά να γελούν. Δεν πρόκειται για πραγματικούς γιατρούς αλλά για ηθοποιούς που ασκούν συνεδρίες ένας προς έναν με παιδιά και τα κάνουν να γελούν. Το *The Theodora Children's Trust charity* παρείχε το 2002 γιατρούς κλόουν σε 27000 παιδιά που νοσηλεύονταν στο Ηνωμένο Βασίλειο.

### Ομάδες γέλιου και χιούμορ

Κέντρα θεραπείας του καρκίνου στις ΗΠΑ εφαρμόζουν προγράμματα με ασκήσεις που προκαλούν γέλιο για την αντιμετώπιση της ασθένειας. Βασίζονται στη σωματική άσκηση που επιφέρει γέλιο και στη μεταδοτικότητα του γέλιου.

#### Γιόγκα γέλιου

Κύριο λήμμα: Γιόγκα γέλιου
Οι ομάδες γέλιου εφαρμόζονται και από μη ασθενείς. Ο Ινδός φυσιολόγος Madan Kataria ανέπτυξε τη γιόγκα γέλιου, η οποία ξεκίνησε τη δεκαετία του 1990 να ασκείται από ομάδες σε δημόσια πάρκα και έφτασε να διαδοθεί παγκοσμίως με τη δημιουργία 5000 «κλαμπ γέλιου» ως το 2008.

Αντενδείξεις
------------

Το γέλιο δεν ενδείκνυται σε όλες τις καταστάσεις. Η άσκηση γέλιου στο πάτωμα μπορεί να επιφέρει ζαλάδα. Προτείνεται η συμβουλή γιατρού για ασθενείς μετά από εγχείρηση, με κήλη, αιμορροΐδες, γλαύκωμα και εγκύους.

Σημειώσεις
----------

1. ↑  Η ολιστική θεραπευτική βασίζεται στην αρμονική σχέση μεταξύ σώματος, νου και συναισθήματος.

Παραπομπές
----------

1. 1 2  Αλέξανδρος Λουπασάκης (2002). *Γέλιο η καλύτερη θεραπεία*. Αθήνα: Εκδόσεις Κέδρος Α.Ε. σελ. 172. ISBN 960-04-2014-9.
2. 1 2 3 4  «Laughter therapy» (στα αγγλικά). *The Guardian*. 2008-07-05. ISSN 0261-3077.. Ανακτήθηκε στις 2016-03-14.
3. ↑  Φωτεινή Βασιλοπούλου. «Έκανα για πρώτη φορά γελωτοθεραπεία». Δημοσιογραφικός Όμιλος Λαμπράκη. Ανακτήθηκε στις 4 Ιανουαρίου 2016.
4. ↑  «Γελωτοθεραπεία: Το γιατρικό για την ψυχή & το σώμα μας». Δήμος Φαρσάλων. Αρχειοθετήθηκε από το πρωτότυπο στις 5 Μαρτίου 2016. Ανακτήθηκε στις 4 Ιανουαρίου 2016.
5. ↑  «Gélothérapie, pour vaincre la maladie par le rire - Santé Doc». *santedoc.com*. Ανακτήθηκε στις 15 Μαρτίου 2016.
6. 1 2 3 4  «Laughter Therapy: Cancer Treatment Centers of America». *www.cancercenter.com*. Αρχειοθετήθηκε από το πρωτότυπο στις 14 Μαρτίου 2016. Ανακτήθηκε στις 14 Μαρτίου 2016.
7. ↑  Berk, L. S.; Felten, D. L.; Tan, S. A.; Bittman, B. B.; Westengard, J. (2001-03-01). «Modulation of neuroimmune parameters during the eustress of humor-associated mirthful laughter». *Alternative Therapies in Health and Medicine* **7** (2): 62–72, 74–76. ISSN 1078-6791. PMID 11253418. .
8. ↑  Bennett, Mary P.; Zeller, Janice M.; Rosenberg, Lisa; McCann, Judith (2003-04-01). «The effect of mirthful laughter on stress and natural killer cell activity». *Alternative Therapies in Health and Medicine* **9** (2): 38–45. ISSN 1078-6791. PMID 12652882. .
9. 1 2  «Laughter is the Best Medicine: The Health Benefits of Humor and Laughter». *www.helpguide.org*. Ανακτήθηκε στις 14 Μαρτίου 2016.
10. ↑  «EFfect of humor on allergen-induced wheal reactions». *JAMA* **285** (6): 738-738. 2001-02-14. doi:10.1001/jama.285.6.738. ISSN 0098-7484. PMID 11176910.
11. ↑  «Παγκόσμια μέρα γέλιου: Ολιστική Γελωτοθεραπεία». Zougla.gr. 29 Απριλίου 2015. Ανακτήθηκε στις 22 Δεκεμβρίου 2015.
12. 1 2 3  «Laughter eases hospital pain». *BBC News Online*. 21 Φεβρουαρίου 2002. Ανακτήθηκε στις 22 Μαΐου 2007.
13. ↑  «*The Theodora Children's Charity*». GuideStar UK — Database of UKcharities. Αρχειοθετήθηκε από το πρωτότυπο στις 27 Σεπτεμβρίου 2007. Ανακτήθηκε στις 22 Μαΐου 2007. CS1 maint: Unfit url (link)
14. ↑  Tash Shifrin (3 Οκτωβρίου 2003). «Guardian awards honour outstanding charities». *Guardian Unlimited*. Ανακτήθηκε στις 22 Μαΐου 2007.

Δείτε επίσης
------------

* Γιόγκα γέλιου